ቢሊየነሩ ቢል ጌትስ የኢትዮጵያ ፖለቲካዊ ሁኔታ እንዳሳሰባቸው ገለጹ
የዓለም ቁጥር አንድ ቢሊየነር ቢል ጌትስ በኢትዮጵያ እየታየ ያለው የፖለቲካ ቀውስ እንደሚያሳስባቸው ገለጹ፡፡ ለአገሪቱ ሕዝቦች ሰላምና ደኅንነት ሲባል ችግሩ በቶሎ ዕልባት እንዲያገኝ መሥራት ይገባል ብለዋል፡፡ ቢል ጌትስ ይህንን የተናገሩት ቢልና ሜሊንዳ ጌትስ ፋውንዴሽን በየዓመቱ ይፋ የሚያደርገውን መጽሔት በማስመልከት፣ ለአፍሪካ ጋዜጠኞች በስልክ ኮንፈረንስ ወቅት በሪፖርተር ተጠይቀው በሰጡት ምላሽ ነበር፡፡ የአገሪቱ ወቅታዊ የፖለቲካ ትኩሳት ያሳስባቸው እንደሆነ፣ ቀውሱ ተባብሶ አገሪቱን ማጥ ውስጥ በመክተት የልማት እንቅስቃሴዋን ሊያዳክመው ይችላል ብለው ያስባሉ ወይ የሚል ጥያቄ ቀርቦላቸው፣ ‹‹አዎን በምንሠራባቸው አገሮች ውስጥ የፖለቲካ አለመረጋጋት ስለመኖሩ መስማት የሚያበሳጭና የሚረብሽ ነው፡፡ ስለሁሉም ኢትዮጵያ መፃኢ ሁኔታ ሲባል የፖለቲካ ግጭቶችን በመፍታት ወደ ቀድሞው የተረጋጋ ሁኔታ ለመመለስ የሚቻልበት ዕድል እንዳለ ተስፋ አደርጋለሁ፤›› ብለዋል፡፡ የፖለቲካ ባለሙያ እንዳልሆኑና ፋውንዴሽናቸውም በኢትዮጵያ የሚንቀሳቀሰው በግብርናና በጤና መስኮች በመሆኑ ትኩረታቸውም በእነዚህ ዘርፎች ላይ እንደሆነ የጠቆሙት ሚስተር ጌትስ፣ ይህም ሆኖ የፖለቲካ አለመረጋጋት በአገሪቱ የሚታየውን ኢኮኖሚያዊ እንቅስቃሴ በጠቅላላው እንደሚረብሸው አስታውቀዋል፡፡ በመሆኑም በየደረጃው ያሉት መሪዎች ለችግሩ ዕልባት እንደሚሰጡ ያላቸውን ተስፋም ተናግረዋል፡፡ ላለፉት አሥር ዓመታት የፋውንዴሽኑን ዓለም አቀፍ እንቅስቃሴዎች ከባለቤታቸው ሜሊንዳ ጌትስ ጋር በመሆን እየመሩ የሚገኙት ቢሊየነሩና ዓለም አቀፍ ለጋሹ ጌትስ፣ ከአሥር ዓመት በፊት የታዋቂውን ኩባንያቸውን የማይክሮሶፍትን አመራርነት በመተው ሙሉ በሙሉ ወደ ፋውንዴሽኑ ፊታቸውን አዙረው በመሥራት ላይ እንደሚገኙ ገልጸዋል፡፡ የሁለቱ ቢሊየነሮች ፋውንዴሽን ላለፉት 18 ዓመታት በዓለም የሚታየውን የበሽታና የድህነት መጠን ለመቀነስ የሚንቀሳቀስ ተቋም ስለመሆኑ የተናገሩት ቢል ጌትስ፣ በእነዚህ ዓመታት ውስጥም 18 ቢሊዮን ዶላር በመለገስ አስተዋጽኦ ስለማድረጉ ጠቅሰዋል፡፡ ማክሰኞ የካቲት 6 ቀን 2010 ዓ.ም. በይፋ የተሠራጨው የፋውንዴሽኑ ዓመታዊ መጽሔት ለዚህ ዓመት የትኩረት አቅጣጫው እንዲሆን የተፈለገው፣ ቢል ጌትስና ባለቤታቸው ከሚቀርቡላቸው በርካታ ጥያቄዎች መካከል አሥር ከባድ ጥያቄዎች የተባሉት ተመርጠው ዝርዝር  ምላሽ የተሰጠባቸውን ነጥቦች አካቶ ለንባብ በመብቃቱ ነው፡፡ ከጥያቄዎቹ መካከል ቢል ጌትስ ለአሜሪካ ሕዝብ የዕርዳታ ገንዘብ ይሰጡ እንደሆነ፣ የሕፃናት ሞት እንዲቀንስ ድጋፍ ማድረጋቸው በምላሹ የዓለምን ሕዝብ ቁጥር ብዛት ከፍ አያደርገውም ወይ? የሚሉ አስገራሚ ጥያቄዎችን ያካተተው መጽሔት ለጥያቄዎቹ እነ ጌትስ የሰጧቸው ምላሾች ተጠናቅረው ቀርበዋል፡፡ 